CELEX: 32017R2446
Language: hr
Date: 2017-12-19 00:00:00
Title: Provedbena uredba Komisije (EU) 2017/2446 оd 19. prosinca 2017. o izmjeni Provedbene uredbe (EU) 2016/1368 o utvrđivanju popisa ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011 Europskog parlamenta i Vijeća (Tekst značajan za EGP. )

28.12.2017   
            
            
               HR
            
            
               Službeni list Europske unije
            
            
               L 346/1
            
         PROVEDBENA UREDBA KOMISIJE (EU) 2017/2446
   оd 19. prosinca 2017.
   o izmjeni Provedbene uredbe (EU) 2016/1368 o utvrđivanju popisa ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011 Europskog parlamenta i Vijeća
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) 2016/1011 Europskog parlamenta i Vijeća od 8. lipnja 2016. o indeksima koji se upotrebljavaju kao referentne vrijednosti u financijskim instrumentima i financijskim ugovorima ili za mjerenje uspješnosti investicijskih fondova i o izmjeni direktiva 2008/48/EZ i 2014/17/EU te Uredbe (EU) br. 596/2014 (1), a posebno njezin članak 20. stavak 1.,
   budući da:
   
               (1)
            
            
               Referentne vrijednosti važne su za određivanje cijene mnogih financijskih instrumenata i financijskih ugovora te za mjerenje uspješnosti mnogih investicijskih fondova. Doprinošenje referentnim vrijednostima i upravljanje njima u mnogim su slučajevima podložni manipulacijama, a uključene osobe često se suočavaju sa sukobom interesa.
            
         
               (2)
            
            
               Kako bi njihova gospodarska uloga bila ispunjena, referentne vrijednosti moraju biti reprezentativne za predmetnu tržišnu ili gospodarsku stvarnost koju odražavaju. Ako referentna vrijednost prestane odražavati predmetno tržište, primjerice međubankovne stope, postoji rizik od negativnih učinaka na, među ostalim, cjelovitost tržišta, financiranje kućanstava (krediti i hipoteke) i poduzeća u Uniji.
            
         
               (3)
            
            
               Rizici za korisnike, tržišta i gospodarstvo Unije općenito su viši ako je visoka ukupna vrijednost financijskih instrumenata, financijskih ugovora i investicijskih fondova koji se pozivaju na određenu referentnu vrijednost. Uredbom (EU) 2016/1011 stoga se utvrđuju različite kategorije referentnih vrijednosti te predviđaju dodatni zahtjevi za osiguranje cjelovitosti i robusnosti određenih referentnih vrijednosti koje se smatraju ključnima, primjerice ovlast nadležnih tijela da zahtijevaju, pod određenim uvjetima, doprinošenje ključnoj vrijednosti ili upravljanje njome.
            
         
               (4)
            
            
               U skladu s dodatnim obvezama i ovlastima nadležnih tijela administratora ključnih referentnih vrijednosti potreban je službeni postupak za utvrđivanje ključnih referentnih vrijednosti. U skladu s člankom 20. stavkom 1. točkom (a) Uredbe (EU) 2016/1011 referentna vrijednost smatra se ključnom referentnom vrijednosti ako se upotrebljava izravno ili neizravno u kombinaciji referentnih vrijednosti na koje se pozivaju financijski instrumenti ili financijski ugovori ili za mjerenje uspješnosti investicijskih fondova, čija je ukupna vrijednost najmanje 500 milijardi EUR na temelju čitavog raspona referentnih dospijeća ili rokova dospijeća, kad je to primjenjivo.
            
         
               (5)
            
            
               Londonskom međubankovnom ponudbenom kamatnom stopom (London Interbank Offered Rate – LIBOR) mjere se neosigurane međubankovne stope u pet valuta, uključujući euro, sa sedam dospijeća u rasponu od prekonoćnog do onog od 12 mjeseci. LIBOR je jedna od najvažnijih referentnih vrijednosti kamatne stope na svijetu. Koristi se kao promjenjiva kamatna stopa za brojne financijske ugovore, od kamatnih ugovora o razmjeni do studentskih kredita, hipoteka i korporativnih instrumenata financiranja.
            
         
               (6)
            
            
               Tijelo za financijsko poslovanje (FCA) ustanovilo je da je otprilike 156,8 bilijuna USD u OTC izvedenicama u listopadu 2016. upotrebljavalo LIBOR kao referentnu vrijednost.
            
         
               (7)
            
            
               Osim toga, Tijelo za financijsko poslovanje ističe da se u izvedenicama kojima se trguje na burzi, tržištu obveznica i tržištu korporativnog duga puno upućuje na LIBOR i da su te izloženosti relevantne u pogledu sistemskih rizika i realnog gospodarstva.
            
         
               (8)
            
            
               Stoga bi popis ključnih referentnih vrijednosti utvrđen Provedbenom uredbom Komisije (EU) 2016/1368 (2) trebalo izmijeniti i uvrstiti LIBOR na popis ključnih referentnih vrijednosti.
            
         
               (9)
            
            
               S obzirom na važnost LIBOR-a za međubankovno tržište i velik broj financijskih instrumenata u Uniji u kojima se on koristi kao referentna kamatna stopa, ova bi Uredba trebala hitno stupiti na snagu.
            
         
               (10)
            
            
               U skladu s člankom 20. stavkom 1. Uredbe (EU) 2016/1011 primjenjivost ove Uredbe ovisi o tome da administrator osigura ključnu referentnu vrijednost koja se nalazi unutar Unije.
            
         
               (11)
            
            
               Mjere predviđene ovom Uredbom u skladu su s mišljenjem Europskog odbora za vrijednosne papire,
            
         DONIJELA JE OVU UREDBU:
   Članak 1.
   Prilog Provedbenoj uredbi (EU) 2016/1368 zamjenjuje se tekstom u Prilogu ovoj Uredbi.
   Članak 2.
   Ova Uredba stupa na snagu sljedećeg dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 19. prosinca 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 171, 29.6.2016., str. 1.
   
   
      (2)  Provedbena uredba Komisije (EU) 2016/1368 оd 11. kolovoza 2016. o utvrđivanju popisa ključnih referentnih vrijednosti koje se upotrebljavaju na financijskim tržištima u skladu s Uredbom (EU) 2016/1011 Europskog parlamenta i Vijeća (SL L 217, 12.8.2016., str. 1.).
   
      PRILOG
      
         Popis ključnih referentnih vrijednosti u skladu s člankom 20. stavkom 1. Uredbe (EU) 2016/1011
      
      
                  Br.
               
               
                  Referentna vrijednost
               
               
                  Administrator
               
               
                  Lokacija
               
            
                  1.
               
               
                  Europska međubankovna kamatna stopa (EURIBOR®)
               
               
                  Europski institut za tržišta novca (EMMI)
               
               
                  Bruxelles, Belgija
               
            
                  2.
               
               
                  Prekonoćni prosječni indeks eura (EONIA®)
               
               
                  Europski institut za tržišta novca (EMMI)
               
               
                  Bruxelles, Belgija
               
            
                  3.
               
               
                  Londonska međubankovna ponudbena kamatna stopa (LIBOR)
               
               
                  Uprava za referentne vrijednosti ICE (IBA)
               
               
                  London, Ujedinjena Kraljevina